FERKAI ANDRÁS:

MOLNÁR FARKAS

Akadémiai doktori disszertáció

2011.

128. oldal

A másik családi ház a II. Napraforgó utca 15 (régen 17) szám alatt áll. A Fejér és Dános vállalkozók által létrehozott pasaréti mintatelep (a mai Napraforgó utca) története közismert.617 A szervezők a külön engedéllyel parcellázott telepen, különböző felfogású építészek által tervezett családi- és ikerházak révén egyrészt a hatóságoknak akarták jelezni, hogy az övezetre előírt 300 négyszögöles telek harmadán kényelmes családi házakat lehet építeni, másrészt a nagyközönséget kívánták megnyerni a korszerű építés számára. Az eredetileg az 1930-as budapesti Nemzetközi építészkongresszus megnyitására átadni szándékozott telepet a bürokrácia lassúsága és óvatossága miatt csak egy évvel később sikerült tető alá hozni. A mintatelep házainak képe meglehetősen vegyes lett: a konzervatív műegyetemi professzortól (Wälder Gyula), a befolyásos államtitkáron (Kertész K. Róbert) át az ismert nevekig (Kozma Lajos, Vágó László, Bierbauer Virgil) mindenki bemutathatta, milyen lakást ajánl a polgári középrétegek számára. A telep legmodernebb házait a magyar Cirpac-csoport vezetői, Molnár, ifj. Masirevich György és Fischer József tervezték. Masirevich és Fischer lakóépülete csupasz kockaház (utóbbi részben fedett tetőterasszal), Molnár azonban – meglepő módon – nem a korábbi kockaház terveinek egyikét valósította meg. Az ő épülete is zárt kubus, de téglalap alaprajzon. A harántfalas szerkesztés Le Corbusier Maison Citrohan (1922) típusára emlékeztet, bár nincs benne galériás tér, és Molnár a végfal felnyitására nem üvegfalat, hanem ablakokat és ajtókat használt. Mégis, az egyszerű téglatest, a tetőterasz és felépítményei, a ház irányultsága a kert felé – mind olyan vonások, melyek a francia mester sorozatgyártásra szánt háztípusával rokonítják. A személytelen típus-jelleg létjogosultságát egy mintatelepen nem szükséges különösebben indokolni. Ugyanakkor – és ebben szintén Le Corbusier házára hasonlít – egyes elemek a ház típuson belüli egyediségét hangsúlyozzák. Ilyen elem a bejárat előtti tornác, melynek fele a ház tömegéből van kivágva, másik felét konzolos vasbeton lemez fedi, a tetőteraszra vezető kijárat konzolos előtető-lemeze, vagy a terasz körbekerítése félig mellvéddel, félig sodronyfonatú korláttal. A hálószoba kis erkélyének előképe Le Corbusier párizsi Cook-házának (1926) és Garches-i Stein-de Monzie villájának (1927) főhomlokzatán található meg.

Az első terv itt is 1930-ból való, a következő évben pedig az ilyen kis épületeknél akkoriban szokatlan, 1:50 léptékű terv készült. Ebből következik, hogy ennek a háznak tisztább az alaprajzi szervezése. A lakószoba és a konyha között megjelenik a tálalóablak és pult, a kétkarú lépcső következménye az emeleten a tágasabb előtér. Ahogyan a Bimbó utcai háznál, a külső falakat itt is jó hőszigetelő képességű Isoton kovaföld falazóelemekből építették, kívül-belül vakolva. Az alaprajz tanúsága szerint a fűtés központi légfűtés volt épített légcsatornákkal. Az ablakok egyesített szárnyú faablakok, mind a kétszárnyú, mind a négyszárnyú vízszintesen eltolható Halaman-rendszerű tolóablak. A korabeli leírásokból kiderül, hogy a Ligeti-Molnár ház „nagyon érdekes színezésű munka”618 volt. Mezei Ottó forrás megjelölése nélkül „élénk kék színű falakról” ír,619 de lehetséges, hogy Molnár 1926 körül készült terveihez hasonlóan gazdag színkompozícióról volt szó. Annyi a fényképeken is látszik, hogy az ablakok és ajtók a homlokzaton különböző színűek lehettek. Igazi hírnevet ez az épület hozott Molnár számára, hiszen a pasaréti mintatelepnek óriási visszhangja volt: a legkülönbözőbb pártállású napilapok foglalkoztak vele, s bekerült a társasági lapokba és művészeti folyóiratokba is. Az 1931. november 8-ki megnyitó után a berendezett házakat a közönség is megnézhette, a következő év elejére pedig mindegyik épület tulajdonosra talált.